“Tradisionele geneser” vas oor penis-medikasieArgieffoto ŉ Man, wat homself as ŉ tradisionele geneser voorgedoen het, is in hegtenis geneem in verband met ŉ bedrogspul oor medikasie wat glo ŉ penis kan vergroot. “Die 31-jarige man is Sondag in Soweto in hegtenis geneem,” het ao. Kay Makhubela, woordvoerder van die polisie, gesê. “Sy 36-jarige slagoffer het Woensdag R6 000 aan die kamma-geneser betaal vir die medikasie. Hy het egter nooit die medisyne verskaf nie en versuim om enige oproepe van die slagoffer te beantwoord.” Die slagoffer het ŉ saak by die polisie aanhangig gemaak. Die geneser is in hegtenis geneem nadat ŉ speurder homself as ŉ nuwe klant voorgedoen en ŉ konsultasie gereël het. Die verdagte gaan na verwagting Dinsdag in die Protea-landdroshof verskyn op ŉ aanklag van diefstal onder valse voorwendsels.